
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr.13/2004 privind aprobarea plafonului de îndatorare publică a României pe anul 2004, cu care comisia noastră a fost sesizată în fond cu adresa Biroului Permanent nr.P.L. – X 104 din 4 martie 2004.

	PREŞEDINTE,

Prof. dr. Florin Georgescu

	Comisia pentru buget, finanţe şi bănci
	
	Bucureşti   09.03.2004
Nr.22/9.03.2004


RAPORT

asupra proiectului de Lege pentru aprobarea Ordonanţei Guvernului nr.13/2004 privind aprobarea plafonului de îndatorare publică a României pe anul 2004
Cu adresa nr.P.L. – X 104 din 4 martie 2004, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei Guvernului nr.13/2004 privind aprobarea plafonului de îndatorare publică a României pe anul 2004. 

La întocmirea raportului s-a avut în vedere avizul Consiliului Legislativ.

La lucrările comisiei au participat 25 deputaţi, din totalul de 26 membri ai comisiei.

Prezentul proiect de Lege are ca obiect de reglementare stabilirea plafonului maxim de îndatorare publică internă şi externă pentru anul 2004.
Datoria publică internă reprezintă totalitatea obligaţiilor statului provenind din împrumuturi contractate direct sau garantate de stat de pe piaţa internă, inclusiv sumele primite temporar din sursele Trezoreriei Statului şi are ca principală destinaţie finanţarea deficitului bugetului de stat, refinanţarea datoriei publice, finanţarea necesităţilor pe termen scurt ale bugetului de stat, menţinerea în permanenţă a unui sold corespunzător în contul general al trezoreriei statului şi pentru alte necesităţi aprobate prin legi speciale. 

Datoria publică externă reprezintă totalitatea obligaţiilor statului provenind din împrumuturi de pe piaţa externă, contractate direct sau garantate de stat şi are ca destinaţie finanţarea deficitului bugetului de stat, susţinerea balanţei de plăţi şi consolidarea rezervei valutare a statului, finanţarea achiziţionării de bunuri şi servicii, importul de materii prime şi resurse energetice, precum şi finanţarea proiectelor de investiţii.
Potrivit prevederilor constituţionale, proiectul de lege face parte din categoria legilor ordinare.


Proiectul de lege, potrivit art.75 alin.(1) din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

La lucrările comisiei au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii Ministerului Finanţelor Publice, doamnele Mitrea Liliana şi Anghel Marilena,  care au susţinut forma rezultată din prezentul raport.

In urma examinării proiectului de Lege pentru aprobarea Ordonanţei Guvernului nr.13/2004 privind aprobarea plafonului de îndatorare publică a României pe anul 2004, în şedinţa din 9 martie 2004, comisia a hotărât, cu unanimitate de voturi, supunerea spre dezbaterea şi adoptarea Plenului Camerei Deputaţilor a proiectului de Lege cu următoarele amendamente:
	Nr.

crt.
	Text iniţial
	Text propus de comisie
	Motivare
	Camera decizională

	1.
	„Articol unic.  – Se aprobă Ordonanţa Guvernului nr.13 din 29 ianuarie 2004 pentru aprobarea Ordonanţei Guvernului nr.13/2004 privind aprobarea plafonului de îndatorare publică a României pentru anul 2004, adoptată în temeiul art.1 pct.II.6 din Legea nr.559/2003 privind abilitarea Guvernului de a emite ordonanţe şi publicată în Monitorul Oficial al României, Partea I, nr.87 din 30 ianuarie 2004.”
	Articolul unic va avea următorul cuprins:

„Articol unic.  – Se aprobă Ordonanţa Guvernului nr.13 din 29 ianuarie 2004 pentru aprobarea Ordonanţei Guvernului nr.13/2004 privind aprobarea plafonului de îndatorare publică a României pentru anul 2004, adoptată în temeiul art.1 pct.II.6 din Legea nr.559/2003 privind abilitarea Guvernului de a emite ordonanţe şi publicată în Monitorul Oficial al României, Partea I, nr.87 din 30 ianuarie 2004, cu următoarele modificări.”
	Pentru respectarea normelor de tehnică legislativă.
	Camera Deputaţilor

	2.
	Art.1.

„Plafonul de îndatorare publică externă a României pentru anul 2004 se stabileşte la suma de 3.500,0 milioane EURO”.
	- nemodificat.
	
	Camera Deputaţilor

	3.
	Art.2.

„Plafonul de îndatorare publică internă a României pentru anul 2004 se stabileşte în sumă de 33.406,0 miliarde lei, determinat ca diferenţă dintre stocul datoriei publice interne la 31 decembrie 2004 şi stocul datoriei publice interne la 31 decembrie 2003.”
	Articolul 2 va avea următorul cuprins:

„Plafonul de îndatorare publică internă a României pentru anul 2004 se stabileşte în sumă de 33.406,0 miliarde lei, determinat ca diferenţă dintre soldul datoriei publice interne la 31 decembrie 2004 şi soldul datoriei publice interne la 31 decembrie 2003.”
	Pentru folosirea terminologiei adecvate domeniului reglementat.
	Camera Deputaţilor

	4.
	Art.3.

„Suma neutilizată din cadrul unuia dintre plafoanele stabilite conform art.1 şi art.2 poate fi utilizată pentru majorarea celuilalt.”
	- nemodificat.
	
	Camera Deputaţilor


	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


 Consilieri parlamentari:

               Onete Alexandru

               Bărdiţă Mariana

